**V. Protecția Naturii și Biodiversitatea**

**V.1. Ameninţări pentru biodiversitate și presiuni exercitate asupra biodiversității**.

***V.1.1. Speciile invazive***

|  |
| --- |
| **Cod indicator România**: RO 43  **Cod indicator AEM**: SEBI 010  **DENUMIRE**: SPECII ALOGENE INVAZIVE  **DEFINIŢIE**: Convenţia privind Diversitatea Biologică defineşte, o **specie alogenă** ca fiind "o specie, subspecie sau un taxon inferior, introdus în afara răspândirii sale naturale din trecut sau prezent, incluzând orice parte, gameţi, seminţe, ouă, sau mijloace de răspândire a acestor specii, care pot supravieţui şi se pot reproduce ulterior", în timp ce o **specie alogenă invazivă** este "o specie alogenă a cărei introducere şi / sau răspândire ameninţă diversitatea biologică" |

Convenţia privind Diversitatea Biologică defineşte o **specie alogenă** ca fiind "o specie, subspecie sau un taxon inferior, introdus în afara răspândirii sale naturale din trecut sau prezent, incluzând orice parte, gameţi, seminţe, ouă sau mijloace de răspândire a acestor specii, care pot supravieţui şi se pot reproduce ulterior", în timp ce o **specie alogenă invazivă** este „o specie alogenă a cărei introducere şi/sau răspândire ameninţă diversitatea biologică”.

Pentru a deveni invazivă o specie alohtonă trebuie să se naturalizeze, adică odată pătrunsă pe teritoriul naţional în ecosisteme naturale reuşeşte să se reproducă şi prin creşterea efectivelor populaţionale în sistem concurenţial, poate elimina anumite specii autohtone (native) şi poate produce diferite pagube economice. Nu reprezintă pericol de a deveni invazivi, indivizii care s-au aclimatizat (au reuşit să supravieţuiască în noile condiţii de biotop), dar care nu au capacitatea de a se reproduce pe cale naturală. [[1]](#footnote-1)

APM Suceava nu deține date despre existenţa speciilor invazive pe teritoriul judeţului Suceava, dar au fost identificate numeroase exemplare de indivizi din specia ambrosie (*Ambrosia artemisiifolia*) în zona terasamentelor de cale ferată (Gară Burdujeni) precum și exemplare izolate pe domeniul public al Municipiului Suceava.

***V.1.2. Poluarea și încărcarea cu nutrienți***

În procesul implementării Directivei Nitrați, au fost elaborate și aplicate Coduri de Bune Practici Agricole și Programe de Acțiune. Începând cu luna iunie 2013, s-a luat decizia aplicării Programului de Acțiune pe întreg teritoriul României, în conformitate cu art. 3 alin. 5 al Directivei Nitrați. Astfel, conform prevederilor menționate, România nu mai are obligativitatea de a desemna zone vulnerabile la nitrați din surse agricole, întrucât programul de acțiune se aplică fără excepție pe întreg teritoriul țării.

Prevederile programului de acțiune sunt obligatorii pentru toți fermierii care dețin sau administrează exploatații agricole și pentru autoritățile administrației publice locale ale comunelor, orașelor și municipiilor pe teritoriul cărora există exploatații agricole.

Monitorizarea conformității corpurilor de apă se face de către Administrația Națională “Apele Române” prin Administrațiile Bazinale de Apă prin supravegherea concentrației de nitrați, precum și a elementelor fizico-chimice și biologice indicatoare ale procesului de eutrofizare.

Prezenţa nutrienţilor în apă, sol, subsol este normală, poluarea reprezentând încărcarea cu substanţe nutritive a factorilor de mediu peste concentraţiile admise care aduc perturbări în mecanismele de funcţionare a ecosistemelor. Nutrienţii includ următoarele elemente fizico-chimice: N-NH4, N-NO2, N-NO3, P-PO4, Ptotal, conform metodologiei elaborate de către INCDPM Bucureşti, pe baza cerinţelor Directivei Cadru Apă.

Starea ecologică dată de „nutrienţi” se obţine aplicând principiul „cel mai defavorabil caz”. Din punctul de vedere al poluării, nutrienţii care prezintă interes sunt diversele forme ale azotului şi fosforului (nitraţii, nitriţii, amoniul, azotul organic din resturile vegetale sau alţi compuşi organici şi fosfaţii).[[2]](#footnote-2)

***V.1.3. Schimbările climatice***

Biodiversitatea este afectată de schimbările climatice, cu consecinţe negative pentru umanitate. În acelaşi timp, biodiversitatea, prin serviciile de ecosistem pe care le susţine, are o contribuţie importantă atât la atenuarea, cât şi la adaptarea la schimbările climatice. Cu alte cuvinte, conservarea şi gestiunea adecvată a biodiversităţii este o chestiune critică în privinţa schimbărilor climatice[[3]](#footnote-3).

Fenomenul schimbărilor climatice afectează tot globul și este un proces ireversibil. Datorita fenomenelor meteorologice extreme, însăși civilizația umană este în pericol. Dezvoltarea industrială, dar și alte activități umane genereză schimbări climatice cu urmări catastrofale. Cauza principală a schimbărilor climatice o reprezintă creșterea emisiilor de gaze cu efect de seră.

În contexul actual reducerea emisiilor a devenit o prioritate pentru toate statele lumii. La sfârșitul anului 2015, la Paris, lumea întreagă și-a asumat un obiectiv ambițios: limitarea creșterii temperaturii medii globale la mult sub 2 grade și continuarea eforturilor de limitare a acesteia la 1,5 grade peste nivelurile preindustriale. La summitul G20 , China și Statele Unite și-au anunțat angajamentul oficial de a adera la acordul de la Paris. Acesta este un important pas înainte în ceea ce privește efortul internațional de reducere a emisiilor de gaze cu efect de seră și de limitare a încălzirii globale. Cu toate acestea, angajamentele de reducere a emisiilor asumate până în prezent de țările semnatare nu sunt suficiente pentru a atinge acest obiectiv ambițios.

Contribuțiile Uniunii Europene la atingerea țintei de la Paris sunt stabilite în cadrul de politici UE privind clima și energia și sunt puse în aplicare printr-o serie de măsuri. La 20 iulie, Comisia Europeană a propus un nou pachet de măsuri pentru accelerarea tranziției către o economie cu emisii scăzute de dioxid de carbon în Europa.Pachetul reprezintă una dintre măsurile concrete propuse pentru realizarea angajamentului Uniunii Europene ca până în 2030 să își reducă emisiile de gaze cu efect de seră cu 40 % față de nivelurile din 1990. Printre propuneri se numără reduceri obligatorii ale emisiilor generate de statele membre în perioada 2021-2030 și, pentru prima dată, se prevede includerea exploatării terenurilor și a silviculturii în cadrul de politici UE privind clima și energia pentru 2030. Pachetul de măsuri ar trebui să consolideze în mod semnificativ cadrul de politici UE privind clima și energia pe traiectoria pe termen lung a Uniunii Europene către o economie competitivă, cu emisii scăzute de dioxid de carbon. Pachetul analizează amănunțit emisiile din toate sectoarele economice – transporturi, construcții, agricultură, deșeuri, exploatarea terenurilor și silvicultură – și prevede reduceri ale emisiilor în toate sectoarele. De asemenea, acesta se bazează pe reforma schemei UE de comercializare a certificatelor de emisii (EU ETS), propusă în iulie 2015, care vizează emisiile din sectorul industrial și din cel energetic.În plus, se prevede ca reducerile emisiilor să fie facilitate printr-o serie de inițiative de politici sectoriale sau prin pachete mai ample, precum strategia pentru mobilitatea cu emisii scăzute sau pachetul de măsuri privind economia circulară.

Problemele de mediu ale prezentului, între care se regăsesc și schimbările climatice, implică un grad ridicat de complexitate. De exemplu, nu putem îmbunătăți calitatea aerului în Europa fără un transport cu emisii scăzute de dioxid de carbon, fără orașe mai bine proiectate, fără o cooperare internațională sporită pentru soluționarea problemei deplasării transfrontaliere a poluanților atmosferici sau fără o rețea de spații verzi în jurul zonelor urbane. Și schimbările climatice pot agrava poluarea atmosferică. Același lucru este valabil și pentru atenuarea schimbărilor climatice. Trebuie să abordăm problema emisiilor din toate sectoarele economice și să înțelegem modelele de producție și de consum care le generează. Având în vedere că în prezent aproximativ 10 % din emisiile globale provin din UE, este clar că această problemă globală nu va fi rezolvată doar prin reducerea emisiilor din Europa.

În mod similar, evaluările Agenției Europene de Mediu subliniază în mod constant necesitatea unor obiective de politică coerente și pe termen lung. Introducerea unor schimbări fundamentale în sistemele esențiale poate să dureze zeci de ani. Pentru realizarea unui sistem energetic sau de mobilitate cu emisii scăzute de dioxid de carbon este nevoie de investiții substanțiale în infrastructură și cercetare în domeniul tehnologiilor curate. Politicile lipsite de coerență și de obiective clare pot fi o piedică în calea investițiilor în soluții inovatoare.[[4]](#footnote-4)

Turbăriile, zonele umede, solul, pădurile și oceanele joacă un rol esenţial în absorbţia și stocarea carbonului. În prezent, ecosistemele terestre și cele marine absorb aproximativ jumătate din emisiile de CO2 generate de om. Prin urmare, menţinerea la nivel mondial a rezervoarelor naturale de carbon existente este esenţială pentru ca stocarea și captarea carbonului să contribuie semnificativ la reducerea efectelor schimbărilor climatice.

Există un potenţial semnificativ de reducere a emisiilor viitoare de gaze cu efect de seră prin menţinerea de ecosisteme sănătoase și prin refacerea mediilor degradate, în special prin refacerea turbăriilor și a zonelor umede, prin împăduriri și reducerea altor presiuni asupra naturii. În plus, ecosistemele semi-naturale și amenajate, inclusiv cele utilizate pentru agricultură, oferă numeroase oportunităţi pentru captarea carbonului activ și reducerea emisiilor.[[5]](#footnote-5)

***V.1.4. Modificarea habitatelor***

**V 1.4.1. Fragmentarea ecosistemelor**

|  |
| --- |
| **Cod indicator România**: RO 44  **Cod indicator AEM**: SEBI 013  **DENUMIRE**: Fragmentarea arealelor naturale și seminaturale  **DEFINIŢIE**: Indicatorul arată diferențe în media suprafețelor naturale și semi-naturale, bazându-se pe hărți de acoperire a terenului realizate prin interpretarea imaginilor satelitare.  Indicatorul este destinat să abordeze problema integrității ecosistemelor prin furnizarea unei “măsuri” de dezintegrare a terenurilor de pe întreaga suprafață a României. |

Modul de utilizare al terenurilor s-a schimbat substanţial în ultimul secol. Schimbările au afectat suprafeţele arealelor naturale şi semi-naturale, crescând în acest mod gradul de fragmentare al arealelor naturale şi semi-naturale.

Pe lângă fenomenul de distrugere integrală a habitatelor, apare şi cel de degradare prin drumuri, terenuri agricole, mediu urban ori construcţii.

Fragmentarea habitatelor este procesul prin care o suprafaţă mare şi continuă a unui habitat este divizată în două sau mai multe fragmente.

*Cauze ale fragmentării ecosistemelor* sunt următoarele:

* o cauză principală a fragmentării arealelor naturale şi seminaturale este dată de conversia terenurilor în favoarea dezvoltării infrastructurii urbane, industriale, agricole, turistice sau de transport
* o altă cauză a fragmentării este generată de către procesul de extindere şi dezvoltare a aşezărilor umane. Construirea haotică, fără respectarea unei strategii de urbanism coerentă şi consecventă conduce la utilizarea nejudicioasă a zonelor destinate pentru construcţii si extinderea acestora în detrimentul celor naturale.

Cea mai vizibilă şi cu un impact major este distrugerea directă a sistemelor ecologice (ex. tăierea unei păduri, drenarea unui zone umede, construirea unui baraj, transformarea zonelor de stepă/ preerie/ savană în agroecosisteme). Deseori impactul distrugerii directe este mult amplificat de fragmentarea sistemelor ecologice rămase.[[6]](#footnote-6)

În anul 2017, în judeţul Suceava nu au fost implementate proiecte cu impact negativ, care să ducă la o schimbare semnificativă a ecosistemelor naturale.

**V.1.4.2. Reducerea habitatelor naturale și seminaturale**

|  |
| --- |
| **Cod indicator România:** RO 14  **Cod indicator AEM:** CSI 014  **DENUMIRE:** OCUPAREA TERENURILOR  **DEFINIŢIE:** Schimbarea cantitativă a terenurilor agricole, împădurite, naturale şi seminaturale ocupate prin dezvoltarea urbană şi altor zone artificiale. Acestea includ zonele impermeabilizate de construţii şi infrastructură urbană, precum şi spaţiile verzi urbane, complexele sportive şi de recreere. |

Noţiunea de "habitat natural”, aşa cum este definită în Directiva Habitate nr.92/43/CEE privind conservarea habitatelor naturale, a florei şi faunei sălbatice, se referă la zone terestre (habitat de pădure, de pajişti, pășuni) sau acvatice (habitat de apă dulce: râuri, lacuri, mlaștini) ce se disting prin caracteristici geografice, abiotice şi biotice, în întregime naturale sau seminaturale. Pierderea diversităţii este provocată în principal de modificări ale utilizării terenurilor, poluare, supraexploatarea resurselor, răspândirea necontrolată a speciilor alogene şi schimbările climatice.

Intensificarea activităţilor economice ameninţă în permanenţă diversitatea biologică prin exercitarea unor presiuni puternice asupra mediului. Presiunile antropice se manifestă prin distrugerea habitatelor naturale, utilizarea neraţională a solurilor, concentrarea activităţilor în zone cu valoare ecologică ridicată, exploatarea excesivă a unor resurse naturale creşterea numărului populaţiei şi a gradului de ocupare a terenurilor, dezvoltarea agriculturii şi economiei, modificarea peisajelor şi a ecosistemelor etc.

Presiunile antropice se datorează în mare parte extinderii urbanizării, activităţilor agricole, turismului necontrolat, braconajului şi vânătorii, păşunatului excesiv, pescuitului, toate acestea ducând la reducerea habitatelor naturale și seminaturale, cu repercusiuni negative asupra numărului speciilor din fauna şi flora sălbatică6.

În anul 2017, în judeţul Suceava nu au fost implementate proiecte cu impact negativ, care să ducă la o schimbare semnificativă a habitatelor naturale.

***V.1.5. Exploatare excesivă a resurselor naturale***

**V.1.5.1 Exploatarea forestieră**

Prin termenul de resurse naturale se înțelege totalitatea elementelor naturale ale mediului înconjurător ce se utilizează în activitatea umană. Aceste elemente înglobează resurse neregenerabile – minerale și combustibili fosili, resurse regenerabile – apă, aer, sol, floră, faună sălbatică și resurse permanente – energie solară, eoliană, geotermală. Utilizarea nesustenabilă a resurselor naturale și supra-exploatarea lor care apare când consumul depășește puterea de reproducere a plantelor și animalelor, este una din amenințările majore pentru biodiversitate.

În ceea ce privește exploatarea forestieră raportul dintre creșterea și tăierea arborilor arată sustenabilitatea producției de masă lemnoasă în timp cât și disponibilitatea actuală a masei lemnoase și potențialului acesteia.

Cel mai important factor care contribuie la crearea fondului forestier este managementul pădurilor.

Menţinerea tăierilor sub nivelul creşterii producţiei de masă lemnoasă este o condiţie necesară dar insuficientă pentru dezvoltarea durabilă a pădurilor.

Fig. V.1.5.1.1. Evoluţia suprafețelor împădurite (ha) în jud.Suceava în perioada 2013-2017

(*Sursa:Garda Forestieră Suceava*)

Fig. V.1.5.1.2. Suprafața totală parcursă cu tăieri la nivelul jud. Suceava în perioada 2012-2017

(*Sursa:Garda Forestieră Suceava*)

**V.2. Protecția naturii și biodiversitatea: prognoze și acțiuni întreprinse**

***V.2.1. Rețeaua de arii protejate***

În legislaţia românească, respectiv în *Ordonanţa de Urgenţă nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice*, cu modificările şi completările ulterioare, ariile protejate sunt definite ca arii naturale protejate, indicându-se că valorile protejate/ conservate sunt în principal cele naturale: ”*arie naturală protejată – zonă terestră / acvatică şi/ sau subterană în care există specii de plante şi animale sălbatice, elemente şi formaţiuni biogeografice, peisagistice, geologice, paleontologice, speologice sau de altă natură, cu valoare ecologică, ştiinţifică ori culturală deosebită, care are un regim special de protecţie şi conservare stabilit conform prevederilor legale*”.

Ariile protejate se constituie în elemente ale reţelei de arii protejate.

Ariile naturale protejate de interes național au fost declarate prin Legea nr. 5 din 2000 privind aprobarea Planului de amenajare a teritoriului naţional- Secţiunea a III-a- zone protejate, cu modificările și completările ulterioare, prin H.G. nr. 2151 din 2004 privind instituirea regimului de arie naturală pentru noi zone și H.G. 1143/2007 privind instituirea de noi arii protejate.

Pe teritoriul judeţului Suceava există un număr de 29 de **arii naturale protejate de interes naţional** (rezervaţii botanice, rezervaţii forestiere, rezervaţii geologice, rezervaţii paleontologice, 1 rezervaţie ştiinţifică, Parcul Naţional Călimani având o suprafaţă totală de 24041 ha, din care 10700 ha pe teritoriul judeţului Suceava).

Situaţia ariilor naturale protejate de interes naţional din judeţul Suceava este prezentată în tab. V.2.1.1 de mai jos.

Tabel V.2.1.1. Arii naturale protejate de interes naţional din jud. Suceava

| **Nr. crt.** | **Denumire** | **Categoria ANP** | **Suprafaţă**  **(ha)** | **Statut legal** | |
| --- | --- | --- | --- | --- | --- |
| **Interes naţional**  **(Lg.5/2000, H.G. 2151/2004)** | **Interes judetean**  **(HCJ, HCL)** |
| 1 | RONPA00009 Parcul Naţional Călimani | Parc Naţional | 10700 | Legea 5/2000 | - |
| 2 | RONPA0735 Fâneţele seculare Ponoare | Rezervaţie Botanică | 24,50 | Leg.5/2000 | 1149/1932 |
| 3 | RONPA0736 Fâneţele seculare Frumoasa | Rezervaţie Botanică | 9,50 | Leg.5/2000 | 1149/1932 |
| 4 | RONPA0739 Pietrele Doamnei Rarău | Rezervaţie mixtă | 973,00 | Leg.5/2000 | 1625/1955 |
| 5 | RONPA0745 Cheile Zugrenilor | Rezervaţie mixtă | 314,00 | Leg.5/2000 | 492/1973 |
| 6 | RONPA0740 Codrul secular Slătioara | Rezervaţie forestieră | 1064,20 | Leg.5/2000 | 284/1941 |
| 7 | RONPA0741 Codrul secular Giumalău | Rezervaţie forestieră | 309,50 | Leg.5/2000 | 284/1941 |
| 8 | RONPA0732 Tinovul Poiana Stampei | Rezervaţie forestieră | 681,8 | Leg.5/2000 | 1625/1955 |
| 9 | RONPA0734 Tinovul Şaru Dornei | Rezervaţie forestieră | 36,0 | Leg.5/2000 | 492/1973 |
| 10 | RONPA0744 Pădurea Zamostea Luncă | Rezervaţie forestieră | 107,6 | Leg.5/2000 | 492/1973 |
| 11 | RONPA 0738 Pădurea (Quercetumul) Crujana | Rezervaţie forestieră | 39,40 | Leg.5/2000 | 492/1973 |
| 12 | RONPA0743 Făgetul Dragomirna | Rezervaţie forestieră | 139,40 | Leg.5/2000 | 492/1973 |
| 13 | RONPA0742 Răchitişul Mare | Rezervaţie Botanică | 316,40 | Leg.5/2000 | 433/1971 |
| 14 | RONPA0737 Tinovul Găina Lucina | Rezervaţie Botanică | 1,00 | Leg.5/2000 | 433/1971 |
| 15 | RONPA0733 Fâneţele montane Todirescu | Rezervaţie Botanică | 38,10 | Leg.5/2000 | 284/1941 |
| 16 | RONPA0746 Cheile Lucavei | Rezervaţie geologică | 33,00 | Leg.5/2000 | 492/1973 |
| 17 | RONPA0748 Piatra Pinului şi Piatra Şiomului | Rezervaţie geologică | 0,50 | Leg.5/2000 | 433/1971 |
| 18 | RONPA0730 Piatra Ţibăului | Rezervaţie geologică | 20,30 | Leg.5/2000 | 433/1971 |
| 19 | RONPA0729 Cheile Moara Dracului | Rezervaţie geologică | 1,30 | Leg.5/2000 | 433/1971 |
| 20 | RONPA0750 Stratele cu Aptychus de la Pojorâta | Rezervaţie paleontologică | 1,00 | Leg.5/2000 | 433/1971 |
| 21 | RONPA0727 Doisprezece Apostoli (PN-K) | Rezervaţie geologică | 200,00 | Leg.5/2000 | 433/1971 |
| 22 | RONPA0747 Jnepeniş cu Pinus cembra | Rezervaţie forestieră | 384,20 | Leg.5/2000 | 433/1971 |
| 23 | RONPA0751 Fâneţele seculare de la Calafindeşti | Rezervaţie botanică | 7,00 | Leg.5/2000 | - |
| 24 | RONPA0946 Pădurea Roşoşa | Rezervaţie forestieră | 204,80 | H.G.1143/2007 | - |
| 25 | RONPA0947 Pădurea Loben | Rezervaţie forestieră | 483,00 | H.G.1143/2007 | - |
| 26 | RONPA0945 Pădurea Voievodeasa | Rezervaţie forestieră | 101,90 | H.G.1143/2007 | - |
| 27 | RONPA0749 Klippa calcare triasice Pârâul Cailor | Rezervaţie paleontologică | 0,10 | Leg.5/2000 | - |
| 28 | RONPA0731 Piatra Buhii | Rezervaţie geologică | 2,00 | Leg.5/2000 | - |
| 29 | RONPA0847 Peştera liliecilor | Rezervaţie ştiinţifică | 6,00 | Leg.5/2000 | - |

**Ariile naturale protejate de interes comunitar** alcătuiesc Rețeaua Ecologică Europeană Natura 2000, creată în scopul conservării patrimoniului natural al Uniunii Europene, realizarea acesteia bazându-se pe două directive: *Directiva „Habitate*” (nr. 92/43 din 1992 privind *conservarea habitatelor naturale şi a faunei şi florei sălbatice*) şi *Directiva „Păsări”* (nr. 79/409 din 1979 referitoare *la conservarea păsărilor sălbatice).*

Cele două directive reglementează modul de selectare şi desemnare a siturilor şi protecţia acestora.

Siturile sunt identificate şi declarate pe baze ştiinţifice, cu scopul de a menţine într-o stare de conservare favorabilă o suprafaţă reprezentativă a celor mai importante tipuri de habitate şi populaţii reprezentative de specii ale Europei.

Directiva „*Păsări*” a fost implementată prin Hotărârea de Guvern nr. 971 din 5 octombrie 2011 pentru modificarea şi completarea H.G.<LLNK 12007 1284 20 301 0 35>HGHGhg nr. 1.284/2007 privind declararea ariilor de protecţie specială avifaunistică ca parte integrantă a reţelei ecologice europene Natura 2000 în România.

Tabel V.2.1.2. Ariile de protecţie avifaunistică (SPA)

| **Nr. crt.** | **Denumire** | **Localizare** | **Supraf.**  **- ha-** |
| --- | --- | --- | --- |
|  | ROSPA0064 Lacurile Fălticeni | Fălticeni, Buneşti, Rădăşeni | 659,8 |
|  | ROSPA0089 Obcina Feredeului | Breaza, Brodina, Cîmpulung Moldovenesc, Frumosu, Izvoarele Sucevei, Moldova Suliţa, Moldoviţa, Sadova, Ulma, Vama, Vatra Moldoviţei | 63983,3 |
|  | ROSPA0083 Munţii Rarău Giumalău | Cîmpulung Moldovenesc, Crucea, Dorna Arini, Stulpicani | 2157,3 |
|  | Munţii Călimani ROSPA0133 | Dorna Candrenilor, Panaci, Poiana Stampei, Şaru Dornei | 29048 |
|  | Acumulările Rogojeşti-Bucecea ROSPA0110 (27%) pe județul Suceava | Suceava, Botoşani | 2100 |
|  | ROSPA0116 Dorohoi-Şaua Bucecei (4% pe judeţul Suceava) | Suceava, Botoşani | 25330 |

Directiva ”*Habitate*” a fost implementată prin Ordinul ministrului mediului şi pădurilor nr. 2387/2011 pentru modificarea şi completarea<LLNK 12007 1284 20 301 0 35> Ordinul M.M.D.D. nr. 1.964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România.

Obiectivul *Natura 2000* este de a asigura conservarea habitatelor şi speciilor vulnerabile sau, unde este cazul, restaurarea lor pentru dobândirea unui statut de conservare favorabil.

Tabel V.2.1.3 Situri de importanță comunitară

| **Nr. crt.** | **Denumire** | **Localizare** | **Suprafață (ha)** |
| --- | --- | --- | --- |
|  | Bistriţa Aurie ROSCI 0010 | Cârlibaba, Ciocăneşti, Iacobeni | 375 |
|  | ROSCI0082 Fâneţele seculare Ponoare | Bosanci | 40 |
|  | ROSCI00 Fâneţele seculare Frumoasa 81 | Moara | 10 |
|  | ROSCI0086 Găina – Lucina | Moldova Suliţa, Breaza | 836 |
|  | ROSCI0184 Pădurea Zamostea – Lunca | Zamostea | 135 |
|  | ROSCI0196 Pietrosul Broştenilor – Cheile Zugrenilor | Crucea, Dorna Arini | 469 |
|  | ROSCI0212 Rarău – Giumalău | Câmpulung Moldovenesc, Crucea, Dorna Arini, Pojorâta Stulpicani | 2547 |
|  | ROSCI0245 Tinovul de la Româneşti | Coşna | 21 |
|  | ROSCI0247 Tinovul Mare Poiana Stampei | Poiana Stampei | 695 |
|  | ROSCI0249 Tinovul Şaru Dornei | Şaru Dornei | 41 |
|  | ROSCI0019 Călimani-Gurghiu | Dorna Candrenilor, Panaci, Poiana Stampei | 134936 |
|  | ROSCI075 Pădurea Pătrăuţi | Adâncata, Calafindeşti, Dărmăneşti, Grămeşti, Mitocu Dragomirnei, Pătrăuţi, Suceava, Zamostea, Zvoriştea, Şerbăuţi | 8746 |
|  | ROSCI0310 Lacurile Fălticeni | Bosanci, Buneşti, Fălticeni, Horodniceni, Moara, Rădăşeni | 895 |
|  | ROSCI0321 Moldova Superioară | Breaza, C-lung Moldovenesc, Fundu Moldovei, Pojorîta, Sadova | 429 |
|  | ROSCI0328 Obcinele Bucovinei | Breaza, Brodina, C-lung Moldovenesc, Frumosu, Moldova Suliţa, Moldoviţa, Putna, Sadova, Vama, Vatra Moldoviţei | 32246 |
|  | ROSCI0365 Râul Moldova între Păltinoasa şi Ruşi | Baia, Berchişeşti, Bogdăneşti, Boroaia, Capu Câmpului, Cornu Luncii, Forăşti, Fântâna Mare, Gura Humorului, Mălini, Păltinoasa, Râşca, Vadu Moldovei, Valea Moldovei | 5303 |
|  | ROSCI0379 Râul Suceava | Bilca, Dorneşti, Frătăuţii Noi, Frătăuţii Vechi, Gălăneşti, Horodnic de Jos, Horodnic de Sus, Milişăuţi, Muşeniţa, Rădăuţi, Satu Mare, Vicovu de Jos, Vicovu de Sus, Voitinel | 881 |
|  | Râul Suceava Liteni ROSCI0380 | Bosanci, Ipoteşti, Salcea, Suceava, Udeşti, Vereşti | 1254 |
|  | ROSCI0391 Siretul Mijlociu - Bucecea | Dumbrăveni, Hânţeşti, Siminicea | 570 |
|  | ROSCI0392 Slatina | Slatina, Valea Moldovei | 137 |
|  | ROSCI0076 Dealul Mare-Hârlău | Suceava,Botoşani,Iaşi | 25112 |
|  | ROSCI101 Larion | Suceava, Bistriţa-Năsăud | 3023 |
|  | ROSCI0363 Râul Moldova între Oniceni şi Miteşti | Suceava, Iaşi, Neamţ | 3215 |
|  | ROSCI 0371 Cumpărătura | Bosanci | 395 |

Pe teritoriul județului Suceava se regăsește și o **arie naturală protejată de interes internațional** – Tinovul Mare Poiana Stampei.

Tinovul Mare Poiana Ştampei este cea mai întinsă rezervaţie naturală de turbă din România, cu o suprafață de 681 ha, localizată pe teritoriul comunei Poiana Ștampei, din județul Suceava, fiind declarată încă din anul 1955 monument al naturii.

În anul 2007, Rezervația Tinovul Mare Poiana Ștampei a fost declarată sit de importanță comunitară, dobândind recunoaștere europeană ca parte integrantă a Rețelei Natura 2000. Recunoașterea internațională a fost obținută odată cu aderarea la *Convenția privind Zonele Umede* (Ramsar, 1971) în anul 2011, prin declararea rezervației ca *Zonă Umedă de Importanță Internațională*.

1. Ghid de elaborare a Raportului anual privind starea mediului conform cerinţelor SOER – Indicator RO 43 *„SPECII ALOGENE INVAZIVE‘’* [↑](#footnote-ref-1)
2. Raport privind starea mediului în România în anul 2016, ANPM [↑](#footnote-ref-2)
3. Ghid de elaborare a Raportului anual privind starea mediului conform cerinţelor SOER, pag.166 [↑](#footnote-ref-3)
4. Site Agenția Europeană de Mediu, https://www.eea.europa.eu/ro/articles/dupa-paris-realizarea-unei-economii [↑](#footnote-ref-4)
5. Comisia Europeană, „Rolul naturii în schimbările climatice”, 2009, site: <http://ec.europa.eu/environment/pubs/pdf/factsheets/Nature%20and%20Climate%20Change/Nature%20and%20Climate%20Change_RO.pdf> [↑](#footnote-ref-5)
6. Raport privind starea mediului în România în anul 2016, ANPM [↑](#footnote-ref-6)